
ALLIE KINCHELOE

Å lege et knust hjerte

Oversatt av Mona Berge


Allie Kincheloe har skrevet historier så lenge hun kan huske. Og av en eller annen grunn er det alltid kjærlighetshistorier. Hun er født og oppvokst i Kentucky, men bor i Tennessee med mann og barn og mange kjæledyr.


Til familien min. Som karakterene i denne boken, har vi også hatt våre problemer. Men vi kom oss gjennom dem. Jeg er glad i dere.

«Vet du hva som hadde vært fint? Å ha en pappa som kunne hente meg på skolen.»

Jess Daniels kikket på sønnen i bakspeilet og prøvde å la være å sukke tungt. Dette var et velkjent samtaleemne. Mason var veldig opptatt av tanken på at hun måtte finne seg en mann, om ikke annet så for at han skulle få en pappa.

«Freya sa at ingen burde være så mye alene som du er. Hun sa at hun jobber veldig mye, men hun har likevel tid til å treffe vennene sine. Har du noen andre venner enn henne?»

«Jeg har venner, Mason.» Hun så bare ikke så mye til dem, men sånn var det når man var enslig mor. Det var vanskelig å få tak i barnevakt, og det var dyrt.

«Vet du hvordan du skal finne en kjæreste? Freya sa at hvis jeg vil ha en pappa, så må vi finne en kjæreste til deg først. Men jeg har aldri sett at du har en kjæreste. Kanskje du må gå på kurs eller noe. Sånn som jeg gjør for å lære karate.»

«Kjærestekurs?» snøftet Jess.

Mason mente bestemt at han trengte en pappa og det straks. Så lenge denne mannen kunne spille videospill og kaste en ball, var det greit. Sønnen hennes var ikke kresen. Fra han var gammel nok til å skjønne at de fleste barn hadde en pappa i livet sitt et sted, hadde Mason stilt spørsmål om sin egen pappa. Spørsmål som det stadig ble vanskeligere å svare på. Han var ikke lenger fornøyd med forklaringen om at faren døde før han ble født. Men hun var ikke klar til å fortelle ham sannheten.

Hun måtte ta en ny prat med Freya. Hvorfor kunne ingen forstå at Jess ville være alene? Hun hadde muligens latt Freya tro at kjærligheten til Masons pappa hindret henne i å date. Det ga henne en unnskyldning for å slippe å bli spleiset stadig vekk. Men visse ting var vanskeligere å komme over enn sorg. Svik, for eksempel. Det var nesten åtte år siden hun mistet Clint, og det kunne gå åtte år til før hun klarte å stole på en ny mann. Hun var så lei av å høre at hun måtte ta mot til seg og gå ut og sjekke mannfolk. Alle menn var ikke drittsekker. Ta en sjanse.

Nei.

De mulige fordelene oppveide ikke de sannsynlige ulempene. Hun hadde det fint som det var. Stort sett.

«Det er ʼPølse med pappaʼ på skolen i neste uke», sa Mason. «Men jeg kan ikke gå for jeg har ingen pappa.»

«Ikke vær så dramatisk. Du vet at jeg har lov til å være med deg i stedet.» Hun hadde vært med på ʼMuffins med mammaʼ og ʼFruktsalat med familienʼ allerede – hvorfor ikke en pølsedag? Hun hatet disse temadagene. Det var urettferdig overfor de barna som ikke hadde en A4-familie.

«Det blir ikke det samme», sukket Mason. «Jeg trenger en pappa.»

«Hvis vi ser en pappabutikk, skal jeg gå inn og kjøpe en.»

«Ha, ha.» Han satte ikke pris på sarkasmen hennes. «Den går jeg ikke på. Jeg er ikke fem år heller. Hva er alle de lysene?»

Jess svelget hardt da hun så alle ikonene lyse opp på dashbordet. Bilen var gammel, og reparasjoner var dyre. Det var noe hun ikke hadde råd til for øyeblikket. Hun kikket i speilet og svingte inn til veikanten og stoppet.

«Det er noe galt med bilen.»

«Men jeg skulle få is.»

«Du skal snart få is», sa hun lett, men bekymringen skinte igjennom. Forhåpentlig ikke så mye at Mason la merke til det. Hun var glad for at hun hadde fått bilen ut av trafikken, og at sønnens største bekymring var at han kanskje ikke fikk is.

Litt røyk sivet opp fra det ene hjørnet av panseret. Det kunne ikke være et godt tegn. Kom dette til å bli den reparasjonen som utraderte verdien av den lille bilen? En ny bil kunne hun se langt etter.

«Sitt rolig mens jeg går ut og kikker.» Hun så seg over skulderen på sjuåringen. «Ikke gå ut av bilen før jeg sier fra.»

Han nikket, men hun måtte holde øye med ham. Mason kunne rote seg opp i problemer på et blunk. Hun tok telefonen opp av vesken og ga den til ham. Den burde holde ham opptatt og trygg for en stund.

«Ring til Freya og be henne komme og hente oss. Si at vi er på motorveien på vei tilbake fra treningen.»

Hun åpnet panseret, så om det var klart og åpnet bildøren. Da hun løftet opp panseret, veltet røyken ut. Hun visste ingenting om biler, men hun måtte se på motoren. Hva skulle hun gjøre?

Hun gikk rundt til den andre siden og åpnet passasjerdøren. «Kommer Freya?»

«Hun sa at hun hadde et møte med syketøren. Hun kan ikke komme før det er ferdig.» Mason ga telefonen tilbake til Jess.

«Sykehusdirektøren?»

«Ja, noe sånt.» Mason trakk på skuldrene.

Jess måtte nesten le. Hun misunte selvtilliten han viste noen ganger. Hvordan han kunne gjøre en feil og bare riste det av seg. Han dvelte ikke ved det slik hun gjorde. Hjernen hennes likte å huske pinligheter fra barndommen som om de var nylige hendelser. Og feilene hun hadde gjort som voksen? De kjørte karusell i hodet hennes og glimtet til hver gang hun befant seg i lignende situasjoner.

«Jeg ringer etter en tauebil, da.» Hun slo opp nummeret til verkstedet. Egentlig burde hun ha lært seg nummeret, eller i det minste lagret det så ofte som hun brukte det. Mekanikeren sa at de skulle sende en bil, men det kunne ta en stund. Hun takket og la på.

«Tar det lang tid?» stønnet Mason.

«Vi må nok vente litt, ja.» Hun strakte seg over setet og strøk luggen bort fra øynene hans.

«Vi må alltid vente lenge på tauebilen. Skal vi spille et spill?»

Beckett Wilder stoppet bak den svarte bilen med åpent panser. Han hadde kjørt forbi, men så hadde redningsinstinktet slått inn. Å la noen bli stående i veikanten, stred mot alt i ham, så han hadde snudd så fort han fikk muligheten. Han slo på varsellysene, gikk ut av bilen og frem til passasjersiden til den andre bilen.

En kvinne kom ut. Hun så ut til å være noen få år eldre enn ham. Det lyse håret var samlet i en hestehale, og hun hadde på seg en T-skjorte med logoen til Woodvale Woodchucks baseballag.

«Takk for at du stoppet, men jeg har allerede ringt etter tauebil.»

«Når kommer den?» Med mindre situasjonen hadde forandret seg siden han flyttet, hadde Woodvale én tauebil, og eieren pleide ikke å ha hastverk.

Hun nølte. «Et par timer.»

Det gikk ikke an. Han kunne ikke la henne vente her så lenge. Han var ambulansearbeider og hadde sett nok av trafikkulykker. En bil med motorstopp eller punktering kunne føre til at noen ble påkjørt. Det skjedde oftere enn man skulle tro. Søsteren hans omkom ikke så langt unna på nettopp denne veien, så han ville helst få henne vekk derfra.

«Er du alene?» Han så et glimt av frykt i de grønne øynene hennes. «Jeg heter Beckett, forresten. Når jeg ikke er en dust og skremmer folk, jobber jeg som ambulansearbeider.»

Forsøket på en spøk falt for døve ører. Hun dro ikke på smilebåndet engang. Øynene hennes smalnet da hun sa: «Jeg kjenner alle ambulansearbeiderne her, og du er ikke en av dem.»

«Det stemmer. Jeg jobber ikke her i Woodvale.» Han fant frem lommeboken og viste henne førerkortet. «Men jeg vokste opp her. Du kjenner kanskje foreldrene mine – Richard og Elaine Wilder?»

Det fikk henne til å senke skuldrene. Sånn sett var det en fordel å være sønn av det rikeste paret i byen. Det var i hvert fall en fordel akkurat nå. Det at alle kjente igjen navnet hans, hadde tvunget ham til å forlate byen for å leve livet på sine egne betingelser.

«Du ligner på faren din», sa hun.

«Ja, folk sier det. Nå som du vet at jeg ikke er en seriemorder eller noe, kan jeg kjøre deg hjem?» Blikket hans flakket til det lille korset et stykke unna. Søsteren hans hadde fått et lignende kors som markerte stedet der hun omkom. «Det er ikke trygt å bli her.»

Hun fulgte blikket hans og så det lille, hvite korset. «Han sa at jeg kunne legge nøklene under matten.»

«Da drar vi.»

Hun bet seg i leppen mens hun overveide tilbudet. «Takk for at du stoppet. Jeg heter Jess Daniels.»

«Hyggelig å hilse på deg, Jess. Men jeg skulle ønske vi møttes under andre omstendigheter.»

Hun trakk på skuldrene og åpnet døren til baksetet. En lyshåret liten gutt klatret ut. Han vinket muntert, og Jess tok et godt tak i hånden hans da de gikk mot bilen.

«Dette er Mr. Wilder, Mason. Han skal kjøre oss hjem.»

«Hei, Mason.» Beckett åpnet døren til baksetet. «Han trenger et sete.»

«Ja, jeg ville bare få ham inn i bilen før jeg snur ryggen til.»

«Jeg henter det.» Han skyndte seg tilbake til den andre bilen og løsnet barnesetet. Han tok det med og festet det i baksetet på sin egen bil.

Da Mason hadde krabbet opp i setet, festet hun sikkerhetsbeltet hans. «Takk», sa hun da hun lukket bildøren. «Jeg setter virkelig pris på at du stoppet. Du har sikkert bedre ting å gjøre.»

«Ingenting er viktigere enn å sørge for at dere to er trygge.» Han mente det han sa. Han ville ikke at en annen familie skulle oppleve den samme sorgen. Han rørte impulsivt ved hånden hennes. Hjertet hans slo raskere da hun ikke trakk til seg hånden med det samme. Da hun smilte sjenert, fikk han lyst til å trekke henne inntil seg. Men så trakk hun hånden kjapt til seg. Det gjorde ham nysgjerrig, men han sa ingenting.

Han åpnet bildøren for henne. «Sett deg inn.»

Han ventet til det ble tomt for biler før han gikk rundt og satte seg inn bak rattet. Hun unngikk øyekontakt og utstrålte selvstendighet. Han likte selvstendige kvinner, men Jess hadde bygget rene fortet rundt seg.

Hvis omstendighetene hadde vært annerledes, ville han kanskje ha prøvd å flørte og se om de kunne ha det litt gøy sammen. Jess var hans type på alle måter, bortsett fra én: hun var mor. Han var ikke ute etter langvarige forhold. Han datet, men var aldri sammen med noen mer enn i noen måneder. Når det begynte å bli seriøst, var det over og ut. Så barn var et tegn på at han skulle holde seg unna.

«Ser du de skyene som nærmer seg? Det er meldt uvær. Kanskje styrtflom.»

Været var et trygt samtaleemne, og han ville småprate for å lette på stemningen. Hun var blitt så anspent etter den enkle berøringen at det var best å la være å flørte med henne. Han skulle bare være i denne byen et halvt år, og hun trengte kanskje såpass lang tid til å tine opp. Altfor mye jobb.

«Ja, jeg hørte det. Mason var glad for at været holdt seg gjennom baseballkampen.»

Baseball var også et trygt samtaleemne. «Ja, ingenting er verre enn å glede seg til å spille kamp, og så blir den avlyst på grunn av været. Er dette det første året du spiller?» spurte han Mason.

«Jeg spilte i fjor også.» Mason vred på seg og fanget blikket til Beckett og skar en grimase. «Jeg liker baseball.»

«Er alt i orden?» spurte Beckett.

«Jeg må veldig på do!»

Beckett økte farten. Han ville ikke at gutten skulle tisse på seg i baksetet. De kjørte forbi de to korsene ved avkjøringen til Woodvale. Det gjorde fremdeles vondt å se dem. Han måtte ha sukket tungt, for Jess snudde seg mot ham.

«Noen du kjente?» spurte hun lavt.

«Søsteren min.»

«Så fryktelig. Det er vanskelig å miste en man er glad i.» Det hørtes ut som om hun hadde opplevd det selv.

«Jeg savner henne hver dag. Sloane var  … bortskjemt. Hun var materialistisk og trodde at hun var bedre enn alle andre. Men hun forsto meg mye bedre enn faren min gjorde. Hun kunne oversette for oss i et språk hver av oss forsto. Noen dager kan jeg rett og slett ikke fatte at jeg aldri får se henne igjen.»

«Sånn har jeg det med foreldrene mine. Det er fire år siden jeg mistet moren min, og jeg tar fremdeles opp telefonen for å ringe henne før jeg husker at jeg ikke kan det.»

«Jeg antar at sorgen blir mindre med tiden. Det er jo det de sier.» Han kjørte inn på bensinstasjonen. «Jeg venter her hvis du vil bli med ham inn på toalettet.»

«Takk», mumlet Jess. Hun gikk ut og tok med seg Mason inn.

Beckett hvilte hodet mot rattet og prøvde å roe ned følelsene. Det hadde gått åtte år, men det var fremdeles like vanskelig å komme hjem. Være så nær det stedet der søsteren lå og kjempet for livet mens byens eneste ambulanse fraktet den andre sjåføren til sykehuset, fordi skadene hans var mer synlige. Synlige, men ikke like alvorlige som de indre blødningene Sloane og forloveden hennes hadde.

Han slapp pusten skjelvende ut. Han skulle sørge for at denne byen fikk den tjenesten de trengte, og så skulle han dra. Bort fra alle de vonde minnene som omga ham overalt. Han kom til å telle ned dagene til han kunne dra tilbake til Lexington og jobben som ventet der.

Jess og Mason kom tilbake og satte seg inn i bilen. Han så på henne at hun misforsto humøret hans. Han prøvde å sette opp en munter mine, men det var for sent. Hun hadde allerede fått et galt inntrykk.

«Vi bor like i nærheten», sa hun.

«Men, mamma, du sa jeg skulle få is!» innvendte Mason.

«Det får bli en annen dag. Vi kan ikke la Mr. Wilder bli enda mer forsinket.»

«Men du lovte!»

«Da visste jeg ikke at vi kom til å få motorstopp. Jeg skal gjøre det godt igjen når bilen er reparert. Jeg tror vi har saftis hjemme.»

«Det er ikke det samme.»

Beckett så på Mason i speilet. Han satt med armene i kors og furtet. Han hadde blitt lovt is, men nå fikk han det ikke likevel. Beckett husket bare så altfor godt hvordan det føltes å få en belønning revet vekk. I hans tilfelle skjedde det som regel fordi faren fant på noe viktigere.

«Vi bor i Sycamore Street», sa Jess og ignorerte den furtende gutten i baksetet.

Da han kikket på Jess, så han hvor oppgitt hun så ut. Det hadde nok gått inn på stoltheten hennes at hun måtte ta imot hjelp av en fremmed. Hun prøvde bare å komme seg gjennom dagen med en viss verdighet i behold.

I stedet for å kjøre til Sycamore Street, kjørte han forbi og parkerte foran iskrembaren. Han kunne gjøre denne dagen litt bedre for dem.

«Du behøver ikke å gjøre dette.»

«Et løfte er et løfte.» Han trakk på skuldrene. «Dessuten fikk jeg lyst på is selv.»

Hun sendte ham et smil som gjorde ham varm om hjertet. «Nå må du si takk til Mr. Wilder, Mason. Jeg hadde ikke tenkt å be ham om enda en tjeneste, men han er visst like oppsatt som deg på å spise is.»

«Vi baseballspillere holder sammen», sa Beckett.

«Spiller du baseball?» Mason så storøyd på ham. «Det er faren til Colby som trener oss, og han har aldri spilt baseball. Han kan ikke kaste engang.»

«Mason», sa Jess advarende.

Mason himlet med øynene og fortsatte. «Han prøver, men han kaster som en jente.»

«Mason!»

«Ja da, ja da, jeg skulle ikke ha sagt at han kaster som en jente fordi noen ganger kan faktisk jenter kaste bra.» Mason sendte Beckett et blikk som sa: Mammaer skjønner ingenting.

Beckett prøvde å undertrykke en latter. Han var ikke vant til barn, men denne gutten var noe for seg selv. Det var ikke bare kommentarene hans, men alle uttrykkene han fikk frem hos Jess. Det var komisk, og det var lenge siden han hadde hatt det så morsomt.

Mason så beregnende på ham. «Vi trenger en trener som kan spille.»

«Mason!» hveste Jess og rødmet.

Mason trakk på skuldrene igjen og løp bort til disken for å se på alle smakene. Stillheten senket seg over dem mens Beckett prøvde å komme på noe å si.

«Jeg sverger på at jeg ikke har bedt ham om å rekruttere deg», sa hun forlegent.

Beckett slo det vekk. Barn snakket uten filter. Og han var ganske sikker på at det ikke var hun som hadde satt ham på tanken om å spørre om han ville bli treneren deres. «Ikke tenk på det. La ham nyte isen sin.»

«Takk for at du gjør dette og for at du reddet oss.» Hun rørte lett ved hånden hans. «Men ikke la ham overtale deg til noe. Jeg vil ikke at du skal behøve å tilbringe mer tid enn nødvendig med ham.»

«Hva?» snøftet Beckett. Han trakk til seg hånden og stakk den i lommen. Han hadde prøvd å være hyggelig. Han skjønte ikke hva han hadde gjort for å gi inntrykk av at han kunne komme til å gjøre noe med gutten. «Mener du at jeg har dårlig innflytelse på ham?»

«Det har jeg ikke sagt.» Hun sukket. «Jeg gjør dette verre. Du bor ikke her?»

Han ristet langsomt på hodet. Hva hadde det med saken å gjøre?

«Har du tenkt å flytte hit?»

«Nei. Absolutt ikke.» Denne byen skulle skimtes i bakspeilet så fort som mulig. Når faren var ferdig med kreftbehandlingen, og han hadde fullført farens prosjekt, skulle han reise igjen.

«Da er det ikke riktig å la ham bli knyttet til deg.» Hun smilte vemodig. «Han er ikke like robust som han ser ut.»

«Skjønner.» Han tok kanskje feil, men han lurte på om hun ikke advarte ham om at hjertet hennes ikke var særlig robust heller.

Jess bet seg i leppen. Hadde hun såret ham? Mason kunne bli såret hvis han knyttet seg til en mann og så mistet ham. Menn mistet interessen raskt. Det hadde hun opplevd selv. Det var best for dem alle at de holdt avstand. Hun måtte beskytte Mason så han slapp å oppleve det samme.

Beckett gikk frem til isdisken og stilte seg ved siden av Mason. Da han bøyde seg for å snakke med gutten, forsvant den dystre minen, og han så oppriktig interessert ut i hva det enn var Mason skravlet om.

Jess pustet dypt noen ganger. Dette var greit. Mason kunne ikke bli knyttet til en mann på grunn av en iskrem. Men hun så heltedyrkelsen i sønnens øyne da han så opp på Beckett. Og hun forsto hvorfor. Beckett hadde ikke bare reddet dem fra den havarerte bilen, men han hadde tatt dem med til isbaren, og han spilte baseball. Hvis han ville gå til spillehallen også, da var han rene guden – i hvert fall i Masons øyne. Hun måtte passe ekstra godt på for å holde dem fra hverandre.

Men egentlig var det ingen grunn til at de skulle møtes flere ganger. Den tanken fikk henne til å slappe av.

Hun måtte bare forhindre at de ble bedre kjent den neste timen. Og så kunne hun vende tilbake til det ensomme livet sitt. Nei, det normale livet sitt. Hun var ikke ensom. Hun hadde Mason og Freya. Hun hadde en håndfull gode venner. Og hun hadde jobben sin.

Patetisk.

Hun sukket.

«Finner du ikke noe du liker?» spurte Beckett. Han så på henne på en måte som fikk spørsmålet til å lyde som noe helt annet. Hun ble varm i kinnene da hun møtte blikket hans. Hvis hun hadde vært på utkikk etter en mann, ville hun definitivt ha likt ham. Høy, mørkt hår og muskuløs. Hva var det ikke å like?

Jess så raskt vekk. Hun var sint på seg selv fordi hun reagerte på blikket hans. Menn var ikke på menyen, spesielt ikke menn som ikke bodde i samme by engang. Hun ba om sjokoladeis uten å se på de andre smakene.

Han er fienden, Jess. Han kommer til å dra sin vei akkurat som Clint gjorde. Han skal bare være en kort stund i Woodvale. Det må du ikke glemme.

Beckett insisterte på å betale for isen. Han dro kortet før hun rakk å finne frem lommeboken. «Gi deg nå, det er ikke ti dollar engang. Ikke tenk på det.»

Men hun tenkte på det. Han ville kanskje ha noe til gjengjeld. Hun sto allerede i gjeld til ham. Hun mumlet takk, og så gikk de ut til et bord på patioen for å spise isen. Solen tittet frem fra skyene et øyeblikk, og den varme vårdagen var en ypperlig kontrast til den kalde iskremen.

Under andre omstendigheter ville Jess ha nytt solstrålene, men hun klarte ikke å nyte noe i nærheten av Beckett. Han var den første hun var blitt tiltrukket av siden Clint, og hun likte det ikke.

Heldigvis skravlet Mason i ett sett, så det oppsto ingen pinlige pauser. Den gutten slapp aldri opp for samtaleemner. For en gangs skyld var Jess glad for at Mason kunne snakke med hvem som helst om hva som helst.

Likevel var det en litt anspent stemning ved bordet. Da Beckett strakte benet ut og det kom borti hennes, snappet hun etter pusten og dro til seg benet.

«Sorry.» Han ba om unnskyldning, men blikket hans var ertende. Han flørtet med henne!

Hun ristet kort på hodet.

Øynene hans glitret, men han rettet oppmerksomheten mot Mason igjen. Gutten var i full gang med å fortelle om baseballkampen og alt som hadde skjedd, illustrert med gestikulering og lydeffekter.

Jess pirket i sjokoladeisen i begeret med skjeen. Uttrykket til Mason gjorde henne på vakt. Røde flagg dukket opp i hjernen og lyste som dashbordet i bilen for en stund siden. Hun hadde lyst til å rive til seg den smeltende isen fra Mason og insistere på at Beckett kjørte dem hjem straks. Så kunne hun gå tilbake til livet sånn som hun likte det – når hun var alene. Hvis hun ikke slapp noen innpå seg, ville verken hennes eller Masons hjerte være i fare.

Folk sa stadig at hun ikke burde være alene. Mason, moren før hun døde, Freya. De maste om at det var så lenge siden hun hadde datet. Hun pleide å si klart fra at hun ikke var interessert i å date, men iblant lengtet hun etter en å dele livet med. De lange, varme sommerkveldene var verst. Det var da minnene kom om spaserturer langs vannet i solnedgangen med mannen hun elsket. Det var da hun savnet et par sterke armer rundt seg.

Men sånne tanker slo hun raskt ned på og la lokk på. Nei, selv om det kunne være vanskelig å være enslig mor, kunne hun ikke ta sjansen på å date. Stole nok på et annet menneske til å slippe det innpå livet? Nei. Det kom ikke til å skje igjen. Ikke etter den tredjegrads brannskaden Clint hadde gitt henne.

Men hun hadde ikke sett Mason så glad på veldig lenge. Han nøt virkelig oppmerksomheten Beckett ga ham. Bare det å ha en mann som tilhører, tente et spesielt lys i øynene hans. Hun lente seg tilbake og lot samtalen mellom dem flyte fritt.

Hun likte ikke tanken på at hvis hun skulle gi sønnen det han trengte, så måtte hun slippe til andre. Siden han ble født, hadde det vært de to mot verden. Clint var borte, så Mason var bare hennes. Hun var ikke noe flink til å dele ham med andre. Det han trengte akkurat nå, var en mann, og det var smertefullt å erkjenne det.

Hun hadde trodd at hun hadde funnet ekte kjærlighet da hun møtte Clint. Hun hadde gitt seg hen til ham uten hemninger. Men etter at hun fikk hjertet revet ut og tråkket på, holdt hun alle menn på armlengdes avstand. Hadde det vært riktig? For henne, ja. For Mason? Nå begynte hun å lure på det.

Noen dager virket det som en god idé å finne en pappa til Mason. Det var som regel på de dagene hun hadde vært på bena i tolv timer i strekk, eller når det var litt for mange dager igjen til lønning  …

Men de klarte seg bra. Regningene ble betalt. De hadde nok mat og et solid tak over hodet. Det kunne være vanskelig til tider, men hun holdt hodet høyt hevet i visshet om at hun hadde klart alt sammen på egen hånd. Mason hadde alt han trengte og det meste av det han ønsket seg.

Bortsett fra en pappa. Hadde hun undervurdert hvor viktig det var for en liten gutt?

«Er du ferdig med isen?» Becketts dype stemme trengte inn i tankene hennes.

«Ja. Unnskyld, jeg satt i andre tanker.» Tankene hadde vandret så langt at hun begynte å tvile på valgene hun hadde tatt frem til nå. Det var ikke bra. Hun sendte Beckett et takknemlig smil. «Takk igjen.»

«Bare hyggelig.» Han tok en serviett og tørket vekk iskrem rundt munnen til Mason.

«Har du barn?» spurte Mason.

«Mason  …» Jess krympet seg av det direkte spørsmålet. «Jeg beklager, Beckett. Noen har glemt manerene sine.»

Beckett lo. «Det er greit. Nei, jeg har ikke barn. Moren min maser veldig på meg. Hun lengter etter barnebarn som hun kan skjemme bort.»

«Du ville sikkert ha blitt en god pappa», sa Mason veslevoksent og nærmest kastet seg i armene på Beckett. «Jeg skulle ønske jeg hadde en pappa som deg.»

Kunne denne situasjonen bli verre?

